Þingræður haldnar á Alþingi Íslendinga

Gísli Sveinsson Jeg leyfi mjer að stinga upp á 7 manna nefnd.

Bjarni Jónsson Þingsköpin mæla svo fyrir, að nefnd þessi skuli skipuð 5 mönnum. Og jeg vil minna á það, að samkvæmt þingsköpum er heimilt að bæta mönnum í nefndina eftir þörfum.

Gísli Sveinsson Jeg hafði leyft mjer að stinga upp á 7 manna nefnd af því einu, að 7 manna nefnd hefir unnið að samgöngumálunum á undanförnum þingum. Sje jeg ekki ástæðu nú til að víkja frá þeirri venju. Þótt heimilað sje í þingsköpunum að bæta mönnum við eftir þörfum, er það öðru máli að gegna. Og ef menn fallast á að rjett sje að 7 menn skipi nefndina, verður að telja það rjett að þeir sjeu allir kosnir á sama hátt. Orsökin til þess, að þörf er á 7 mönnum í nefndina er sú, að þegar um samgöngumálin er að ræða, eru hagsmunir margra landshluta í húfi. Þar sem hver landshluti, eða svo að segja hver sýsla, á sinna hagsmuna að gæta í nefndinni, virðist svo sem 7 manna nefnd í neðri deild sje ekki of mikið. Jeg sje enga ástæðu til að víkja frá þessari till., þótt svo horfi nú við í flokkaskipun þingsins að einstöku menn vilji nú heldur 5 menn í nefnd. Þar sem þeir áður vildu 7.

Bjarni Jónsson Jeg tók einungis fram það, sem jeg mundi að lögin skipuðu fyrir, en sje enga minstu ástæðu til að andæfa því, að afbrigði sjeu veitt um kosninguna.

forsætisráðherra (J. M): Jeg leyfi mjer að leggja fyrir háttv. deild eftirfarandi frv.: 1. Frv. til stjórnarskrár konungsríkisins Íslands. 2. - til laga um laun embættismanna. 3. - til laga um stofnun lífeyrissjóðs fyrir embættismenn og um skyldu þeirra til að kaupa sjer geymdan lífeyri. 4. - til laga um ekkjutrygging embættismanna. 5. - til laga um skipun barnakennara og laun þeirra. 6. - til laga um sameining Dala- og Strandasýslu. 7. - til laga um heilbrigðisráð m. m. 8. - til laga um landsbókasafn og landsskjalasafn Íslands. Jeg skal ekki að þessu sinni orðlengja um frumvörpin, en býst við, að tækifæri gefist til að tala um hvert þeirra fyrir sig er þau verða tekin á dagskrá.

Atvinnumálaráðherra (S. J.) Jeg vil leyfa mjer að leggja fyrir háttv. deild eftirfylgjandi 8 frumvörp til laga: 1. Frv. til laga um landamerki o. fl. 2. - til laga um breyting á lögum nr. 66, 10. nóv. 1905, um heimild til að stofna hlutafjelagsbanka á Íslandi. 3. Frv. til laga um seðlaútgáfurjett Landsbanka Íslands. 4. - til laga um breyting á lögum um stofnun landsbanka, 18. sept. 1885. m. m. 5. - til laga um mat á saltkjöti til útflutnings. 6. - til laga um heimild fyrir landsstjórnina til að leyfa Íslandsbanka að auka seðlaupphæð þá er bankinn má gefa út samkvæmt 4. gr. laga nr. 66, 10. nóv. 1905. 7. - til laga um viðauka við lög nr. 24, 12. september 1917, um húsaleigu í Reykjavík. 8. - til laga um heimild fyrir ríkisstjórnina til að taka í sínar hendur alla sölu á hrossum til útlanda, svo og útflutning þeirra. Við 1. umr. mun sjálfsagt tækifæri til að gera dálítið nánari grein fyrir hverju þesara frv. fyrir sig, og læt jeg það bíða.

Fjármálaráðherra (S. E.) Jeg leyfi mjer að leggja fyrir háttv deild: 1. Frv. til fjárlaga 1920 og 1921. 2. - fjáraukalaga 1916–1917. 3. - til fjáraukalaga 1918–1919. 4. - til laga um samþykt á landsreikningunum 1916–1917. 5. - til laga um framlenging á gildi vörutollslaganna. 6. - til laga um framlenging á gildi laga nr. 40, 26 okt. 1917, um bráðabirgðahækkun á burðargjaldi. 7. - til laga um bráðabirgðainnflutningsgjald af síldartunnum og efni í þær.